CPF มอบ “บะหมี่เกี๊ยวกุ้ง” ทีมแพทย์ – ชุมชน “นครราชสีมา”
CPF นครราชสีมา มอบบะหมี่เกี๊ยวกุ้ง จำนวน 1,000 แพ็ค รวมถึงอาหาร - น้ำดื่ม แก่โรงพยาบาลปากช่องนานา เพื่อเป็นกำลังใจแก่ทีมแพทย์ พยาบาล และบุคลากรทางการแพทย์ ผ่านโครงการ "CPF ส่งอาหารจากใจ ร่วมต้านภัยโควิด-19"
12 ส.ค. 2564

นับตั้งแต่เกิดวิกฤตโควิด ตั้งแต่ปี 2563 ไทยเผชิญวิกฤตโควิด ซีพีเอฟนครราชสีมา ได้นำความเชี่ยวชาญด้านอาหารเข้าช่วยเหลือสังคม ผ่านโครงการ “CPF ส่งอาหารจากใจ ร่วมต้านภัยโควิด-19” โดยที่ผ่านมาซีพีเอฟนครราชสีมาได้นำอาหารพร้อมทานเมนูบะหมี่เกี๊ยวกุ้ง จำนวน 1,000 แพ็ค มอบแก่โรงพยาบาลปากช่องนานา  พื่อเป็นกำลังใจแก่ทีมแพทย์ พยาบาล และบุคลากรทางการแพทย์
พร้อมกันนี้ ยังได้มอบวัตถุดิบปรุงอาหาร ทั้งไข่ไก่สด สะอาด ปลอดสาร ปลอดภัย 6,600 ฟอง เนื้อไก่สด 1,000 กิโลกรัม ไก่ปรุงสุก 1,000 กิโลกรัม เนื้อหมู 1,000 กิโลกรัม ไส้กรอก 300 กิโลกรัม แก่โรงพยาบาลสนาม โรงเรียนเทศบาล 2 บ้านหนองกะจะ และโรงพยาบาลสนามในความดูแลของกาชาดจังหวัดนครราชสีมา เพื่อใช้เป็นวัตถุดิบปรุงอาหารหลากหลายเมนู เติมพลังและสารอาหารที่เป็นประโยชน์แก่ทีมแพทย์ พยาบาล เจ้าหน้าที่ ที่ดูแลผู้ป่วยโควิด และผู้ได้รับผลกระทบจากสถานการณ์โควิด
ขณะเดียวกัน ยังได้มอบอาหารและน้ำดื่มซีพี สนับสนุนการปฏิบัติงานของทีมแพทย์ พยาบาล และเจ้าหน้าที่ที่ฉีดวัคซีนป้องกันโควิดให้ประชาชน ที่มาร่วมสร้างภูมิคุ้มกันหมู่ ณ เดอะมอลล์โคราช ภายใต้การดูแลของสาธารณสุขจังหวัดนครราชสีมา
อย่างไรก็ตาม ซีพีเอฟโคราชขอเคียงข้างเป็นกำลังใจ เพื่อสนับสนุนให้ทุกคนก้าวผ่านวิกฤตโควิด-19 ไปด้วยกัน